Luislang wurg man byna tydens selfie | Maroela Media
Besorgde inwoners in Jalpqiguri, 'n stad in die noordooste van Indië, moes 'n plaaslike wildbewaarder ontbied nadat 'n luislang baie naby 'n skool opgemerk is.
Sanjay Dutta, die wildbewaarder, het die vyf en 'n half meter lange slang met 'n paal gevang en toe dik handskoene gebruik om die slang se kop te gryp en die reptiel op te tel.
Al wat Dutta daarna moes doen, was om dit in 'n sak te plaas om dit te vervoer en daarna in die natuur vry te laat waar dit nie 'n bedreiging vir die inwoners sou wees nie.
Hy het egter besluit om die slang om sy nek te drapeer vir 'n selfie.
Inwoners het hul selfone omhoog gehou om die gebeurtenis te fotografeer en omstanders het ook nadergestaan om seker te maak hulle verskyn ook op die foto's.
Die slang het egter begin poog om homself om die man se nek te draai. Dutta het die slang se kop en stert van mekaar probeer weghou terwyl hy laggend vir die foto's poseer het. Oomblikke later was hy egter duidelik beangs. Die slang het heeltemal om sy nek gedraai en kon ook sy stert losruk.
Inwoners, wat eers saam op die foto wou verskyn, het vinnig eenkant toe gestaan.
"Dis oukei," het Dutta geskree. "Dis alles oukei."
Die luislang het al hoe stywer om sy nek gedraai toe hy van die skare wegbeweeg het. Dutta het egter kalm gebly en nie paniekerig geword nie – dit sou die slang selfs meer aggressief gemaak het. "Ek was nie vir een oomblik bang nie," het Dutta aan Agence France-Presse gesê. "As ek paniekerig geword het, sou dit noodlottig gewees het."
Dutta kon, met behulp van omstanders, homself uiteindelik bevry.
Aan die einde van die video stap hy weg – 'n bietjie bewerig, maar hy haal steeds asem.
Annie Gowen, van die Washington Post, het berig byna die helfte van selfie-verwante sterftes in Indië is as gevolg van gebruikers wat die gevare om hulle ignoreer ter wille van "die perfekte skoot". "Indiërs is al dood toe hulle selfies geneem het voor 'n aankomende trein, 'n boot wat tydens 'n piekniek omgeslaan het en 'n afgrond wat skielik ineengestort het. 'n Japannese toeris is in September oorlede toe hy voor die Taj Mahal 'n selfie wou neem. Hy het egter by die trappe afgeval en noodlottige kopbeserings opgedoen."